CELEX: 32020D1545
Language: da
Date: 2020-10-19 00:00:00
Title: Rådets afgørelse (EU) 2020/1545 af 19. oktober 2020 om undertegnelse på Unionens vegne og midlertidig anvendelse af aftalen i form af brevveksling mellem Den Europæiske Union og Cookøernes regering om forlængelse af protokollen om gennemførelse af partnerskabsaftalen om bæredygtigt fiskeri mellem Den Europæiske Union og Cookøerne

26.10.2020   
               
               
                  DA
               
               
                  Den Europæiske Unions Tidende
               
               
                  L 356/7
               
            
         RÅDETS AFGØRELSE (EU) 2020/1545
         af 19. oktober 2020
         om undertegnelse på Unionens vegne og midlertidig anvendelse af aftalen i form af brevveksling mellem Den Europæiske Union og Cookøernes regering om forlængelse af protokollen om gennemførelse af partnerskabsaftalen om bæredygtigt fiskeri mellem Den Europæiske Union og Cookøerne
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 5,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Partnerskabsaftalen om bæredygtigt fiskeri mellem Den Europæiske Union og Cookøernes regering (1) (»aftalen«), som blev godkendt ved Rådets afgørelse (EU) 2017/418 (2), trådte i kraft den 10. maj 2017. Protokollen om gennemførelse af aftalen (3) (»protokollen«) er blevet anvendt siden den 14. oktober 2016 (4) for en periode på fire år.
                  
               
                     (2)
                  
                  
                     Protokollen udløber den 13. oktober 2020.
                  
               
                     (3)
                  
                  
                     Den 7. juli 2020 bemyndigede Rådet Kommissionen til at indlede forhandlinger med Cookøernes regering om indgåelse af en ny protokol om gennemførelse af aftalen.
                  
               
                     (4)
                  
                  
                     Da forhandlingerne om en fornyelse af protokollen endnu ikke er afsluttet, har Kommissionen på Unionens vegne ført forhandlinger om en aftale i form af brevveksling mellem Den Europæiske Union og Cookøernes regering om forlængelse af protokollen om gennemførelse af partnerskabsaftalen om bæredygtigt fiskeri mellem Den Europæiske Union og Cookøernes regering (»aftalen i form af brevveksling«) for en periode på højst ét år. Forhandlingerne blev afsluttet med et vellykket resultat, og brevvekslingen blev paraferet den 29. juli 2020.
                  
               
                     (5)
                  
                  
                     Målet for aftalen i form af brevveksling er at give Unionen og Cookøernes regering mulighed for at fortsætte samarbejdet om at fremme en bæredygtig fiskeripolitik og en ansvarlig udnyttelse af fiskeressourcerne i Cookøernes farvande samt at gøre det muligt for EU-fartøjer at fiske i disse farvande.
                  
               
                     (6)
                  
                  
                     Aftalen i form af brevveksling bør undertegnes på Unionens vegne med forbehold af dens indgåelse på et senere tidspunkt.
                  
               
                     (7)
                  
                  
                     For at sikre at EU-fartøjer fortsat kan fiske i Cookøernes farvande, bør aftalen i form af brevveksling anvendes midlertidigt indtil afslutningen af de procedurer, som er nødvendige for dens ikrafttræden —
                  
               VEDTAGET DENNE AFGØRELSE:
         
            Artikel 1
            Der gives herved bemyndigelse til undertegnelse på Unionens vegne af aftalen i form af brevveksling mellem Den Europæiske Union og Cookøernes regering om forlængelse af protokollen om gennemførelse af partnerskabsaftalen om bæredygtigt fiskeri mellem Den Europæiske Union og Cookøernes regering, med forbehold af indgåelsen af nævnte aftale i form af brevveksling (5).
         
         
            Artikel 2
            Formanden for Rådet bemyndiges herved til at udpege den eller de personer, der er beføjet til at undertegne aftalen i form af brevveksling på Unionens vegne.
         
         
            Artikel 3
            Aftalen i form af brevveksling anvendes i overensstemmelse med punkt 6) i aftalen i form af brevveksling midlertidigt fra den 14. oktober 2020 eller fra en hvilken som helst anden senere dato efter datoen for undertegnelsen (6), indtil afslutningen af de procedurer, som er nødvendige for dens ikrafttræden.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 19. oktober 2020.
            
               
                  På Rådets vegne
               
               J. KLOECKNER
               
                  Formand
               
            
         
         
            (1)  EUT L 131 af 20.5.2016, s. 3.
         
            (2)  Rådets afgørelse (EU) 2017/418 af 28. februar 2017 om indgåelse på Den Europæiske Unions vegne af partnerskabsaftalen om bæredygtigt fiskeri mellem Den Europæiske Union og Cookøernes regering og den tilhørende gennemførelsesprotokol (EUT L 64 af 10.3.2017, s. 1).
         
            (3)  Protokol om gennemførelse af partnerskabsaftalen om bæredygtigt fiskeri mellem Den Europæiske Union og Cookøernes regering (EUT L 131 af 20.5.2016, s. 10).
         
            (4)  EUT L 289 af 25.10.2016, s. 1.
         
            (5)  Teksten til aftalen i form af brevveksling er knyttet denne afgørelse.
         
            (6)  Den dato, fra hvilken aftalen anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.